Ǹdɔ̄ ngə́ wabɔ kíŋ Ǹtondôbə məwóg, nə́ ó kála ai nə́ ó bɔ̄ fə mə́béndé mə́sə mabénde wa ámōs dí, Ǹtondôbə Zambá woe a yi wa bə́dē á zāŋ məyɔ̌ŋ mə́sə̄ yā sí. 2Bə́ńtótōmaamaa bə́sə̄ bá bâyi zu bə́ suzú fə̄ ábə wa, amú wāyi bɔ kíŋ Ǹtondôbə Zambá woe məwóg. 3Ǹtótōmaamaa a yi bɔ ai wa á bə̄tísɔn ai á mvús ǹnam. 4Ǹtótōmaamaa a yi bɔ ai bɔ́n yā âbum dóe, bibumá yā sí dzóe, bɔ́n yā bīyə́m bíe, bɔ́n bə́ nyag ai bɔ́n míńtómbá míe. 5Ǹtótōmaamaa a yi bɔ ai ǹkwé ai ebəg dzóé. 6Ńtótōmaamaa a yi bɔ ai wa éyɔŋ wanyían á ndá étē ai éyɔŋ wakwí á ńsəŋ. 7Ǹtondôbə a yi bɔ̌ naa míńzízíŋ yā myálúman ai wa ó man myá təgə; éyɔŋ báyi sɔ́ lúman ai wa bâyi sɔ́ zēn dzyā, éyɔŋ bə́ ngatúb yǎ wā ósū, məzěn zamgbál. 8Ǹtondôbə a yi dzɔ́ ai ǹtótōmaamaa wóé naa á bɔ ai wa á mə̄kág ai á bīsíé bíe, ńdɔ̄ fə ǎ yi wa mâ ńnǎm yā Ńtondôbə Zambá woe a və́ wā. 9Ǹtondôbə a yi bɔ̌ naa ó bɔ áyɔ̌ŋ yā láwóge ai nyé anə́ á ngākani sɔŋ, ngə́ ō nyīé mə̄béndé mə́ Ńtondôbə Zambá woe, ngə́ ō wūlú á məzěn móé. 10Məyɔŋ mə́sə̄ yā sí mâyi yén naa dzwé Ńtondôbə á nə ai wa, mə́ ngambáda wa. 11Ǹtondôbə a yi bɔ̌ naa ó būgúbán á mam móē mə́sə, á bɔ́n yā âbum dóe á bīyə́m bíe, á bíbūmá byáwúm á sí dzóe á ńnǎm yā á ngākag běsōá naa a yi wa və́. 12Ǹtondôbə a yi yáī yób ású dóe, m̀bəmbə ndá akúmá wōé, nə́ á nɔ̂ mvəŋ ábōg láyəan á ńnam woe, á mâ bisíé bísə̄ yā mɔ́ móe. Abuí məyɔŋ lâyi sɔ́ dzaǐ bikolá ábə wa, hədá wa o təge kə kole dzóm abə mod.